
Képrekonstrukció proton komputertomográfiában

A rákgyógyításban az egyik legeredményesebben alkalmazott kezelés a proton-
terápia, amelynek kulcsfontosságú eleme a besugárzástervezés. Ehhez általában
foton CT-t használnak, mely azonban nem ad megfelelően pontos információt
a proton hatótávolságáról, ezért a besugárzástervezéshez kedvezőbb a proton
CT-vel történő képalkotás. A protonok Coulomb-szórása miatt fontos feladat a
Relative Stopping Power voxel szintű kiszámítása (így a trajektóriák megfelelő
kezelése is), amelyre több algoritmus is született. Kutatásom célja a Bergen
proton-CT Kollaborációban fejlesztett Richardson-Lucy algoritmust használó
programcsomag tesztelése, továbbfejlesztése és optimalizálása.
A kutatáshoz szükséges szimulációkat a Geant4 és Gate szoftver segítségével
készítettem. A Richardson-Lucy algoritmust használó keretrendszert a megfele-
lő módszerekkel optimalizáltam a gyorsabb és hatékonyabb működés érdekében.
Az algoritmus működését és a képrekonstrukciót különböző energiákon, illetve
orvosi képalkotó rendszerek teljesítményének a mérésére kifejlesztett fantomo-
kon ellenőriztem.
Munkám során sikerült optimalizálnom az algoritmust, a futási idő szigni-
fikásan rövidebb lett. A fantomok rekonstrukciójának kiértékelése alapján azt
találtam, hogy az algoritmus a megkívánt pontossággal működik.
Hosszútávú céljaim között van a további optimalizálás, illetve a klinikai
szempontból való használhatóság megvalósítása (amely magában foglalja a fu-
tási idő további lerövidítését).



